SKRIFTLIG FORESPØRGSEL E-3258/01

af Paul Lannoye (Verts/ALE) til Kommissionen

(23. november 2001)

Om: Dyreforsøg

1. Når chimpanser ikke kan hiv-smittes (hiv er det virus, der hos mennesker forårsager aids), kun i mild grad angribes af hepatitis B-virus (som hos mennesker giver kronisk hepatitis og leverkræft) og dør, når de smittes med Ebola-virus (ligesom mennesker), mener Kommissionen så, at chimpanser, som ligner os mest i udvikling, er en pålidelig model for de biologiske reaktioner hos mennesker? Mere generelt, hvis en art defineres ved sin reproduktive isolering, som er knyttet til artens særlige genetiske udrustning, der bestemmer alle aspekter af dens biologiske aktiviteter og navnlig dens reaktioner på toksiske angreb, mener Kommissionen så, at de langsigtede toksiske virkninger (kræftfremkaldende virkninger, neurotoksicitet (forgiftning af nervesystemet), som medfører neurodegenerative forhold, forgiftninger som giver lever- eller nyreskader osv.), som i reglen diagnosticeres år, ja undertiden årtier, efter udsættelsen for de skadelige stoffer, kan vurderes pålideligt ved som model at bruge dyr med en forventet levetid på mellem kun 20 og 30 måneder?

2. Toksikologi er undersøgelsen af et levevæsens biologiske reaktion over for et toksisk stof. Den kan derfor bygge på de mange forslag og metoder, der er udviklet inden for moderne biologi i løbet af de sidste årtier, som har muliggjort en uforudsigelig udvikling på dette område. Hvis der med videnskabelig strenghed foretages en målrettet udvælgelse af disse metoder, og disse anvendt på undersøgelsen af toksiciteten i menneskets celler, organer og væv og på systemsygdomme hos mennesker afslører mål, virkning(er) og handlingsmekanisme(r) og det toksiske stofs virksomhed på lang sigt, mener Kommissionen så ikke, at denne videnskabsbaserede toksikologi er mere pålidelig end de empiriske forsøg på dyremodeller, som er vanskeligt reproducerbare, uanset hvilken menneskelig toksicitet der er tale om, og vil den tillade, at særdeles skadelige produkter slippes løs over for forbrugeren? Finder Kommissionen ikke, at der snarest muligt bør udstedes forbud mod dyreforsøg?

Svar afgivet på Kommissionens vegne af Margot Wallström

(28. januar 2002)

Kommissionen er klar over, at fordelene ved at benytte dyreforsøg til at påvise farligheden ved skadelige stoffer for mennesker i visse tilfælde kan være begrænsede. Om det er nødvendigt at anvende dyreforsøg, skal vurderes nøje i hvert enkelt tilfælde, og i særlig høj grad ved anvendelsen af primater. I denne forbindelse har Den Videnskabelige Styringskomité givet udtryk for, at der ikke på det nuværende vidensniveau bortset fra en eventuel fremtidig vaccinestrategi vil være behov for at anvende chimpanser til forskningen i transmissible spongiforme encefalopatier (TSE), herunder bovin spongiform encefalopati (BSE). Komitéen mente dog, at lemurer, makakaber og dødningehovedaber er en værdifuld, videnskabeligt relevant model for humane TSE'er.

Kommissionen erkender, at dyreforsøg bør reduceres, erstattes og forfines, og at der bør udvikles egnede alternativer. Til den ende ydes der støtte til en diverse undersøgelser, herunder udvikling af nye in vitro-metoder, under det femte rammeprogram for forskning og teknologisk udvikling (særprogrammet for livskvalitet). I henhold til Kommissionens ændrede forslag til det sjette rammeprogram(1) vil der fortsat blive ydet støtte til alternative metoder.

En af de vigtigste opgaver for Det Europæiske Center for Validering af Alternative Metoder (ECVAM) ved Kommissionens Fælles Forskningscenter er at validere alternative metoder, som reducerer, forfiner eller erstatter dyreforsøg (de tre R'er: reduce, refine, replace). Når en alternativ metode er valideret, bliver den på forslag af Kommissionen indført i den berørte lovgivning, hvorefter de tilsvarende dyreforsøg ikke

længere bør anvendes. Kommissionen har på denne måde for nylig indført tre in vitro-metoder i Rådets direktiv 67/548/EØF af 27. juni 1967 om tilnærmelse af lovgivningen om klassificering, emballering og etikettering af farlige stoffer(2). Disse metoder kan nu anvendes til lovbestemte formål. Der findes imidlertid endnu ikke alternative metoder til alle de nødvendige undersøgelser, hvorfor der fortsat vil være brug for dyreforsøg.

I Kommissionens nylige hvidbog om en strategi for en ny kemikaliepolitik(3) opstilles udvikling af alternative forsøgsmetoder som et politisk mål, og den anbefaler størst mulig brug af alternative metoder, fremme af udviklingen af alternative metoder og begrænsning af undersøgelsesprogrammerne.

(1) KOM(2001) 709 endelig udg.

(2) EFT P 196 af 16.8.1967.

(3) KOM(2001) 88 endelig udg.